**Paulo Coelho** (\* 24. august 1947, Rio de Janeiro, Brazília) je brazílsky spisovateľ. Predtým ako sa úplne začal venovať literatúre, pôsobil ako riaditeľ divadla a autor hier, skladateľ a žurnalista.

Život a dielo
-------------

Ako sedemročný sa stal žiakom jezuitskej školy svätého Ignáca v Rio de Janeiro. Už tu sa údajne rozhodol, že sa stane spisovateľom. Ako sedemnásťročný bol dvakrát internovaný v psychiatrickej liečebni (poslal ho tam jeho otec, keď mu oznámil, že chce byť spisovateľom), kde sa podrobil opakovanej elektrošokovej terapii.

Paulo študoval právo, no štúdium neukončil a začal sa venovať divadlu. Následne napísal texty pre úspešnú brazílsku alternatívnu rockovú kapelu a pre komiksový seriál. Najznámejšie sú skladby, ktoré vznikli v spolupráci s Raulom Seixasom „Eu nasci há dez mil anos atrás", „Gita", „Al Capone". Jeho fascinácia spirituálnym svetom sa zrodila už v čase hippies. Za svoje anarchistické aktivity bol uväznený.

Ako dvadsaťšesťročný sa rozhodne „byť normálny", zamestná sa v gramofónovej spoločnosti Polygram, ožení sa a presťahuje sa do Londýna. Tu sa začína pomaly venovať literatúre a rodia sa jeho prvotiny.

V Amsterdame zažije údajne „mystické stretnutie", na základe ktorého sa vydá na púť do Santiaga de Compostela a stane sa katolíkom. O rok na to (1987) napíše svoju prvú knihu *Pútnik – mágov denník* (O diário de um mago), kde opíše zážitky na základe práve spomínanej púte. V roku 1988 napísal svoju najúspešnejšiu knihu *Alchymista*. Jeho prvé dve knihy sú bestsellermi až o pár rokov neskôr, keď vychádza román *Brida*.

Potom nasledovali ďalšie knihy, preklady do 56 jazykov a celosvetový úspech. Jeho knihy boli vydané v 150 krajinách. Jeho poslednou knihou je *Rukopis z Akkry* (2012).

Dosiaľ snáď najvýznamnejším dielom stále ostáva *Alchymista* (O Alquimista), ktorý sa stal dôležitým literárnym fenoménom XX. storočia. Zaradil sa do výbavy povinného čítania na školách vo Francúzsku, Taliansku, Portugalsku, Brazílii, Taiwane, USA, Veľkej Británie, Španielsku a iných krajinách. Ilustrované vydanie Alchymistu urobil výtvarník Moebius (autor scén filmu *Piaty element*). Filmárske práva na Alchymistu získala spoločnosť Warner Brothers, ktorá produkciu a réžiu zverila do rúk Laurencovi Fishburnovi. BMG Classics vydalo CD *Alchymistova symfónia*. Toto dielo bolo inšpiráciou pre mnohé divadelné predstavenia a muzikály.

Paulo Coelho má vlastný inštitút *Instituto Paulo Coelho*, ktorý slúži na podporu chudobným deťom v Brazílii.

Bibliografia
------------

* *Mágov denník/Pútnik z Compostely* (*O Diário de um Mago*, 1987)
* *Alchymista* (*O Alquimista*, 1988)
* *Brida* (*Brida*, 1990)
* *O Dom Supremo*, 1991
* *Valkýria* (*As Valkírias*, 1992)
* *Maktub*, 1994
* *Na brehu Rio Piedra som si sadla a plakala* (*Na margem do rio Piedra eu sentei e chorei*, 1994)
* *Piata hora* (*O Monte Cinco*, 1996)
* *Cartas de Amor do Profeta*, 1997
* *Manual do Guerreiro da Luz*, 1997
* *Veronika sa rozhodla zomrieť* (*Veronika decide morrer*, 1998)
* *Palavras essenciais*, 1999
* *Démon a slečna Prymová* (*O Demônio e a Srta. Prym*, 2000)
* *Histórias para pais, filhos e netos*, 2001
* *Jedenásť minút* (*Onze Minutos*, 2003)
* *O Gênio e as Rosas*, 2004
* *Záhir* (*O Zahír*, 2005)
* *Čarodejnica z Portobella* (*A bruxa de Portobello*, 2006)
* *Víťaz je sám* (*O Vencedor Está Só*, 2008)
* *Alef* (*O Aleph*, 2010)
* *Rukopis z Akkry*, 2012
* *Cudzoložstvo*, 2014
* *Špiónka*, 2016
* *Hippie*, 2018

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Paulo Coelho**
* Spolupracuj na Commons Commons ponúka multimediálne súbory na tému **Paulo Coelho**

Externé odkazy
--------------

* Oficiálne stránky Paula Coelha Archivované 2010-10-05 na Wayback Machine
* Stránky o Paulovi Coelhovi Archivované 2008-04-12 na Wayback Machine (po česky)

Autoritné údaje: * abART: 78779
* BnF: 121744693
* GND: 115703101
* ISNI: 0000 0001 2098 1529
* LCCN: n86099875
* NK ČR: jn19990001432
* SNK: 148020
* VIAF: 52700
* WorldCat: lccn-n86099875